قوزیی قیبریس تورک جمهوریتی پرزیدنتی ارسین تاتار زورلا قبول ائتدیریلن حله هئچ واخت راضی گلمه‌یه‌جک‌لرینی بیل‌دیره‌رک دئییب:
"آزاد ایراده‌میزله قوردوغوموز دؤولتیمیز تانینما‌لی‌دیر".
قوزیی قیبریس تورک جمهوریتی پرزیدنت ایداره‌سیندن وئریلن یازیلی آچیقلامایا گؤره، تاتار بیرلشمیش میللت‌لر تشکیلاتی‌نین (بمت) 78-جی عمومی ایجلاسیندا ایشتیراک ائتدیگی نیویورک-دا اؤلکه‌سی‌نین وطنداش‌لاری ایله گؤروشوب.
ارسین تاتار بورا‌داکی چیخیشیندا خاریجده یاشایان قیبریس تورک‌لری‌نین بیرلیک و برابرلیک ایچینده اولدوق‌لارینی و هئچ واخت وطن‌لریندن آیریلمادیق‌لارینی دئییب.
گله‌جک نسیل‌لرین قوزیی قیبریس تورک جمهوریتی ایله علاقه‌لرینی قورویوب ساخلاماسی‌نین واجیب‌لیگینه دقت چکن تاتار تورکیه جمهوریتی‌نین دستکی‌نین واجیب اولدوغونو وورغولایا‌راق دئییب کی، پرزیدنت رجب طیب اردوغانین بمت عمومی ایجلاسینداکی چیخیشیندا قیبریس تورک‌لرینه قارشی حاق‌سیزلیق‌لارا سون قویولماسی، ظلمانه تحریم و تجریدلرین آرا‌دان قالدیریلماسی، قوزیی قیبریس تورک جمهوریتی-نین موستقیل‌لیگی‌نین قبول ائدیلمه‌سی و تانینماسی‌نین واجیب‌لیگینی دیله گتیردی، بو دستک بوتون دونیادا حاق ایشیمیزین چاتدیریلماسی و قبول ائدیلمه‌سی باخیمیندان اهمیت‌لی‌دیر.
ارسین تاتار قیبریس تورک خالقی‌نین عدالت‌لی موباریزه‌سی‌نین دونیادا اؤزونه یئر تاپماسی اوچون قیبریس-‌داکی آیری-سئچکی‌لیگه سون قویولما‌لی اولدوغونو بیلدیریب.
"آزاد ایراده‌میزله قوردوغوموز دؤولتیمیزی تانیماق لازیم‌دیر" دئین دؤولت باشچی‌سی تاتار بئله امکداش‌لیق نتیجه‌سینده بوتون بولگه‌نین ثابت‌لیک‌دن فایدا‌لانا بیله‌جگینی بیلدیریب.
تاتار نیویورک-دا بمت-نین باش کاتیبی آنتونیو گوترش ایله گؤروشونده قیبریس تورک طرفی‌نین موضعینی ایضاح ائتدیگینی و هئچ واخت فشار ایله اورتایا قویولان حلی قبول ائتمه‌یه‌جک‌لرینی دئییب.
راضیلاشمانین آنجاق آزاد ایراده ایله گؤروش‌دن سونرا ائدیله بیله‌جگینی وورغولایان تاتار "گله‌جکده راضیلاشما اولا‌جاقسا، او راضیلاشمانین بیر طرفی قوزیی قیبریس تورک جمهوریتی اولا‌جاق" دئییب.
